আগরতলা, ২১ জানুয়ারি- রাজ্যে ভূগর্ভস্থ জলে লোহার পরিমাণ নির্দিষ্ট মাত্রার অনেক বেশি থাকায় উদ্বেগ প্রকাশ করলেন বিশেষজ্ঞরা। বুধবার আগরতলার প্রজ্ঞাভবনে কেন্দ্রীয় সরকারি সংস্থা সেন্ট্রাল গ্রাউন্ড ওয়াটার বোর্ড আয়োজিত স্কুল পর্যায়ে চিত্রাঙ্কন প্রতিযোগিতার পুরস্কার বিতরণ অনুষ্ঠানে এ কথা বলেন রাজ্য পানীয় জল সরবরাহ দপ্তরের অতিরিক্ত মুখ্য বাস্তুকার সঞ্চয়িতা দাস, সেন্ট্রাল গ্রাউন্ড ওয়াটার বোর্ডের বিজ্ঞানী ও বিশেষজ্ঞ এস এম হোসেন। সঞ্চয়িতা বলেন, ত্রিপুরার জলে প্রচুর পরিমাণে লোহা রয়েছে। যার উপস্থিতি যথেষ্ট উদ্বেগজনক। স্বাস্থ্যের পক্ষে ভাল নয়। ফিল্টার করেও পুরোমাত্রায় লোহামুক্ত করা সম্ভব নয়।